कानूनी पेंच ऐसा कि भारत लौटना मुश्किल; ISI की एजेंट तो नहीं, देने होंगे सबूत
India Pakistan Anju Nasrullah Love Story Case -  Is it Difficult for India to Bring Anju Back? Legal Complications, Potential Involvement with ISI, and the Need for Evidence. अंजू​​​​​​, पिछले तीन दिन से ये नाम भारत से लेकर पाकिस्तान तक चर्चा में है। पाकिस्तान जाकर अपने प्रेमी नसरुल्लाह से निकाह करने वाली अंजू अब इस्लाम कबूल
अंजू​​​​​​, पिछले तीन दिन से ये नाम भारत से लेकर पाकिस्तान तक चर्चा में है। पाकिस्तान जाकर अपने प्रेमी नसरुल्लाह से निकाह करने वाली अंजू अब इस्लाम कबूल कर फातिमा बन चुकी है। राजस्थान के भिवाड़ी में नौकरी करने वाले उसके पति ने कहा है कि अब अंजू के लिए घर के दरवाजे हमेशा के लिए बंद हो गए हैं। तो क्या ऐसी परिस्थितियों में अंजू भारत लौटेगी?
अगर 20 अगस्त को वीजा अवधि खत्म होने के बाद अंजू जब पाकिस्तान से भारत लौटेगी तो उसे यहां के कानूनों का भी सामना करना होगा। क्या वो पाकिस्तानी जासूस तो नहीं बन गई... भारतीय खुफिया एजेंसियों के ऐसे ही सवालों का जवाब और सबूत उसे देना होगा।
अंजू ने भारतीय पति को बिना तलाक दिए शादी कैसे की? क्या पाकिस्तान में किया गया निकाह भारत में वैध माना जाएगा? अब उसका लीगल पति कौन कहलाएगा, नसरुल्लाह या फिर अरविंद? उसके बच्चों की कस्टडी किसके पास जाएगी? ऐसे कई सवाल हैं, जिनका जवाब शायद अंजू को भी ढूंढना होगा।
इस स्पेशल रिपोर्ट के जरिए हम ऐसे ही 8 सवालों का जवाब जानेंगे, साथ ही एक्सपर्ट के जरिए बताएंगे कि कानून कौन-कौन सी अड़चनें पैदा कर सकता है...
हमने बात की राजस्थान हाईकोर्ट में सीनियर एडवोकेट भारत सरकार व सीबीआई के पूर्व अधिवक्ता संजय महला से...
सवाल 1- अरविंद की पत्नी अंजू झूठ बोलकर पाकिस्तान गई और उसने दूसरे मर्द से शादी की। क्या इस मामले में भारत में अंजू के खिलाफ केस दर्ज होगा?
जवाब- अंजू ने बिना तलाक दिए, दूसरा विवाह किया है इस मामले में उसके पीड़ित पति को अधिकार है कि वह अंजू के खिलाफ भारतीय दण्ड संहिता की धाराओं 494 और 420 में मामला दर्ज करा सकता जिसमें 7 वर्ष तक की सजा और जुर्माने से दंडित किया जा सकता है।
सवाल 2- यह मामला कहां दर्ज करवाया जा सकता है, क्योंकि अंजू तो अब पाकिस्तान में है? अरविंद यूपी का रहने वाला है?
जवाब- सबसे पहले यह मामला उसी थाना क्षेत्र में दर्ज होगा, जहां अरविंद अभी रह रहा था यानी जहां से अंजू गई है। इसके बाद पुलिस इसकी जांच करेगी। हालांकि मामला दो देशों के बीच है तो पुलिस की भी अपनी सीमाएं होंगी। वह कोई एक्शन अंजू के लौटने के बाद ही ले सकेगी।
सवाल 3- भारतीय शादीशुदा क्रिश्चियन महिला क्या बिना तलाक लिए दूसरे आदमी से शादी कर सकती है। कानून क्या कहता है?
जवाब- क्रिश्चयन महिला को भी कानूनन अपने पति से तलाक लेना जरूरी है। भारत में भारतीय दंड संहिता के मुताबिक पीड़ित व्यक्ति को ऐसी सूरत में ऐसी महिला के खिलाफ न्याय मांगने का हक है। भारत में आरोपी महिला के विरुद्ध दण्डात्मक रूप से कार्यवाही करने का अधिकार प्राप्त है।
सवाल 4- इस मामले में क्या अरविंद किसी भी स्तर पर जा कर अपनी पत्नी अंजू को दोबारा हासिल कर सकता है ? उसके सामने क्या चुनौतियां होंगी?
जवाब- अगर अंजू ने पाकिस्तान में जाकर वहां की अदालत में अपने फेसबुक फ्रेंड नसरुल्लाह से शादी कर ली है तो ऐसी सूरत में भारत में उसके पूर्व पति के समक्ष बड़ी जटिल समस्या है। उसे अंजू सिर्फ उसी सूरत में मिल सकती है जब अंजू की ओर से पहल हो वरना बहुत ही मुश्किल है।
सवाल 5- अंजू अब फातिमा बन गई है। मिसेज अरविंद से मिसेज नसरुल्लाह बन चुकी हैं। ऐसे में क्या अब अंजू उर्फ फातिमा जिस वीजा पर पाकिस्तान गई थी, उसके जरिए भारत लौटेगी?
जवाब- ऐसी सूरत में उसे काफी जटिल प्रक्रिया से गुजरना पड़ेगा। क्योंकि वह वैध वीजा के जरिए गई थी वह भी निर्धारित समयावधि के लिए, लेकिन बदले हालात को देखते हुए पाकिस्तान सरकार ही उसे वीजा अवधि खत्म होने के बाद अपने कानून के प्रावधानों के अनुसार उसे राहत दे भी सकती है और नहीं भी।
सवाल 6- अंजू पाकिस्तान के लिए जासूस तो नहीं बन गई, भारत लौटने पर क्या एजेंसियां उससे पूछताछ नहीं करेंगी?
जवाब- अगर अंजू भारत लौट आती है तो उससे केंद्रीय जांच एजेंसियां, सुरक्षा जांच एजेंसी, एटीएस जांच कर सकती हैं। अगर अंजू ने जांच में सहयोग नहीं किया और उसकी भूमिका संदिग्ध नजर आए तो जांच एजेंसियां उसे हिरासत में भी ले सकती हैं। जांच पूरी होने से पहले अंजू पाकिस्तान दोबारा नहीं जा सकती है। उधर, अंजू के पति किसी थाने में केस दर्ज करवाएंगे तो संबंधित थाने की पुलिस भी अंजू से पूछताछ करेगी।
सवाल 7- अगर अंजू का पति अरविंद कोई मामला दर्ज नहीं करवाए तो भी क्या भारत के किसी कानून के तहत उसे कानूनी कार्रवाई का सामना करना पड़ सकता है। ये कार्रवाई कौन करेगा?
जवाब- हालांकि ऊपरी स्तर पर अंजू के पास कागजात असली बताए जा रहे हैं, लेकिन उसकी भूमिका अगर संदिग्ध नजर आती है तो अंजू के खिलाफ मुकदमा दर्ज हो सकता है। ये मुकदमा जांच एजेंसी करवा सकती हैं।
सवाल 8- अंजू अचानक पाकिस्तान पहुंच गई, वहां निकाह कर लिया, क्या यह सब इतना आसान है?
जवाब : भारत से बाहर किसी दूसरे देश में जाना आसान हो सकता है, लेकिन पाकिस्तान की बात करें तो यह कई मामलों में साधारण व्यक्तियों के लिए बहुत मुश्किल होता है। वहां जाने के लिए उचित कारण होना चाहिए। उसी के आधार पर वीजा बनता है। अंजू जिस तरह से वहां पहुंची और जिस तेजी से उसके निकाह की खबर आई, वह सब चौंकाने वाला है।
अब सबसे बड़ा सवाल : अंजू और नसरुल्लाह का निकाह तो हो गया है, लेकिन क्या वो अब नसरुल्लाह के साथ रह सकती है? सभी के जेहन में सवाल है कि जब अंजू उर्फ फातिमा का वीजा खत्म हो जाएगा तो क्या पाकिस्तान सरकार उसे वहां रहने की अनुमति देगी?
इसका जवाब है कि अंजू को अगर नसरुल्लाह के साथ ही रहना है तो उसे वहां की नागरिकता लेनी जरूरी है। पाकिस्तान में अलग-अलग परिस्थितियों में नागरिकता देने का अलग-अलग प्रावधान है।
इस परिस्थितियों में पाकिस्तान में नागरिकता मिलने का प्रावधान है, लेकिन ये काफी मुश्किल प्रोसेस है। नागरिकता लेने के लिए उसे इस प्रक्रिया को फॉलो करना होगा -
1. शादी होने का पुख्ता सबूत देना होगा
पाकिस्तान में शादी के प्रमाण के रूप में विवाह प्रमाणपत्र और निकाह नामा की जरूरत होगी।
2. पाकिस्तानी विधायिका की अनुमति
पाकिस्तानी नागरिकता के लिए आधिकारिक आवेदन जमा करने की जरूरत होगी। आवेदन को स्थानीय प्रशासनिक अधिकारियों और राज्य के विधायिका की स्वीकृति भी मिलनी जरूरी होगी। ऐसा भी हो गया तो उसके बाद अलग-अलग परिस्थितियों में अलग-अलग तरह की जांच होगी।
3. ये जरूरी डॉक्यूमेंट देने होंगे
पाकिस्तानी नागरिकता प्राप्ति के लिए विशेष प्रक्रिया होती है, जिसमें आपको विशेष दस्तावेज, जैसे- पासपोर्ट, पहचान पत्र, आवेदन पत्र, आवेदक की फोटो, जन्म-तिथि प्रमाण पत्र आदि। इसके साथ में जमा करने की जरूरत हो सकती है।
एक्सपर्ट्स की मानें तो पिछले 2 साल से पाकिस्तान में विजिट वीजा प्रक्रिया काफी सख्त कर रखी थी। ये आसान प्रोसेस नहीं था। ऐसे में सवाल उठता है कि अंजू का वीजा पाकिस्तानी एंबेसी ने कैसे मंजूर किया?
जानते हैं कि कैसे महज तीन दिन में अंजू और उसका परिवार चर्चा में आया?
अंजू के पति अरविंद का परिवार बलिया (UP) का रहने वाला है। अंजू का पीहर ग्वालियर (मध्य प्रदेश) में है। दोनों की शादी 2007 में हुई। पति-पत्नी रोजगार की तलाश में राजस्थान के भिवाड़ी आ गए। यहां दोनों अलग अलग प्राइवेट कंपनी में काम करने लगे।
पांच दिन से अंजू चर्चा में है और इन पांच दिनों की कहानी शुरू होती है 3 साल पहले। अंजू ने 2020 अपना पासपोर्ट बनवाया। परिवार ने पूछा क्यों चाहिए तो जवाब दिया कि वो विदेश में नौकरी के लिए आवेदन करना चाहती है। तब शायद किसी ने सोचा भी नहीं था कि किसी दिन इस पासपोर्ट पर पाकिस्तान का वीजा लगेगा।
पासपोर्ट बने दो साल बीत गए। तारीख आई 20 जुलाई 2023। अंजू ने अपने पति अरविंद से कहा- मैं सहेली से मिलने जयपुर जा रही हूं और वह घर से निकल गई। इसके ठीक तीन दिन बाद 23 जुलाई को अचानक मीडिया पर खबरें आई कि अंजू अपने एक प्रेमी से मिलने पाकिस्तान पहुंच गई है और वह उससे शादी करने जा रही है।
मीडिया की खबरों से अरविंद को अंजू के शादी होने की जानकारी मिली। बस, यहीं से अंजू और उसका परिवार चर्चा में आ गए। खबरों के बाद अंजू ने वीडियो जारी कर कहा कि वह कोई शादी नहीं कर रही है। वह जल्द ही भारत लौट आएगी, लेकिन इसके दो दिन बाद ही यानी 25 जुलाई को अचानक खबर आई कि अंजू ने नसरुल्लाह से निकाह कर लिया है और मुस्लिम धर्म अपनाकर फातिमा बन गई है।
ये भी पढ़ें- राजस्थान की अंजू ने पाकिस्तान में दूसरी शादी की: फेसबुक फ्रेंड से कोर्ट मैरिज के लिए इस्लाम कबूल किया, नया नाम फातिमा
अलवर से पाकिस्तान अपने बॉयफ्रेंड के पास पहुंची अंजू ने इस्लाम कबूल कर शादी कर ली है। इस्लाम धर्म अपनाने के बाद उसने अपना नया नाम फातिमा रख लिया है। न्यूज एजेंसी पीटीआई ने यह दावा किया है। दोनों ने पेशावर के लोकल कोर्ट में शादी की है। (पूरी खबर पढ़ें)